Derna (Libija)

Derna (arapski: درنة / Darnah) je lučki grad od 60,980 stanovnika (sa širom okolicom 76,596) na sjeveroistoku Libije, u okrugu Derna u kom je administrativni centar. Geografija Derna leži istočno od Bengazija, duž mediteranske obale i po istočnim padinama masiva Jebel Akhdar. Centar grada smješten je oko delte malog vadija Derna. Klima u gradu je relativno ugodna jer ga brda u pozadini visoka 350 metara, štite od vrućih južnih vjetrova iz Sahare. Historija Današnja Derna je izrasla u 15. vijeku na mjestu antičke grčke kolonije Darnis (grčki: Δάρνις) od kog su danas preostale jedino nekropole. Ono što se danas zna o Darnisu, je da je bio jedan od gradova kirenajskog pentapolisa, i da je bio biskupija još prije Nikejskog sabora (325.), a od 367. i metropolija donje Libije sa 6 sufragana, kako je to zapisao Atanazije Aleksandrijski. Kad su Arapi zauzeli Kirenajku u 7. vijeku, spao je na malo selo. Mjesto je oživilo krajem 15. vijeka dolaskom velikog broja mudéjarskih imigranata iz Al-Andalusa nakon pada Emirata Granada. Osmanski Muhamed beg iz Tunisa značajno je doprinio razvoju grada krajem 17. vijeka, podigavši veliku džamiju. Derna je sve do 1850-ih bila jedna od važnijih luka za Trgovinu robljem. Američka ratna mornarica zauzela je Dernu 1805. u vrijeme Prvog berberskog rata u znak odmazde protiv paše od Tripolija i njegove podrške piratima koji su napadali i američke trgovačke brodove. Oni su pod vodsvom svog komandanta Williama Eatona podigli fortifikaciju na brdu iznad luke koja je trebala štititi njihove brodove, koja je danas u ruševinama. Tokom 19. vijeka grad je doživio nekoliko tragedija, od epidemije kuge 1816., nakon tog kolere do potresa 1834. godine. Za Talijansko-turskog rata jedinice Armije Kraljevine Italije nakon žestokog bombardiranja sa mora zauzele su grad 1911. Tokom tog rata (1911. - 1912.) Derna je bila jedan od važnijih garnizona talijanskih snaga protiv otpora tursko-libijskog stanovništva. Pri samom kraju talijanske kolonijalne uprave 1939., Derna je postala sastavni dio Kraljevine Italije kao jedna od njenih provincija. Derna je za Drugog svjetskog rata teško razarana, nakon što je nekoliko puta prelazila iz ruku osovinskih i britanskih snaga, sve dok ga konačno nije zauzela Britanska 8 armija 1942. Današnja Derna je grad bijelo okrečenih kuća, u moru zelenila, što od listova vinove loze koji zasjenjuju ulice što od palmi koje rastu posvuda. Luka premda mala jedno je od najboljih sidrišta u Kirenajki. Privreda i transport Pored trgovine i ribarstva za ekonomiju grada važna je i prehrambena industrija. Reference Vanjske veze Derna, Libya (en)